Document ID: 32006D0443

32006D0443
L 181/1
SLUŽBENI LIST EUROPSKE UNIJE
13.03.2006.
ODLUKA VIJEĆA
od 13. ožujka 2006.
o izmjenama odluka 2001/507/EZ i 2001/509/EZ s ciljem proglašenja pravilnika Gospodarske komisije Ujedinjenih naroda za Europu br. 109. i 108. o obnovljenim gumama obveznima
(2006/443/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 97/836/EZ od 27. studenoga 1997. godine s ciljem pristupanja Europske zajednice Sporazumu Gospodarske komisije Ujedinjenih naroda za Europu u vezi s donošenjem jedinstvenih tehničkih propisa za vozila na kotačima, opremu i dijelove koji se mogu ugraditi i/ili upotrijebiti na vozilima na kotačima i uvjetima za uzajamno priznavanje homologacija dodijeljenih na temelju tih propisa („Izmijenjeni sporazum iz 1958. godine”) (1), a posebno njegov članak 3. stavak 3., drugu alineju članka 4. stavka 2. i članak 4. stavak 4.,
uzimajući u obzir prijedlog Komisije,
uzimajući u obzir suglasnost Europskog parlamenta (2),
budući da:
(1)
Pravilnici UN/ECE-a br. 109. i 108. dovode do usklađenih zahtjeva za obnavljanje guma i visoke razine sigurnosti i zaštite okoliša. Oni omogućuju slobodan promet obnovljenih guma.
(2)
Odlukom 97/836/EZ Zajednica je postala ugovorna strana Izmijenjenog sporazuma UN/ECE-a iz 1958. godine. Odlukama 2001/507/EZ (3) i 2001/509/EZ (4) Zajednica je pristupila pravilnicima UN/ECE-a 109. odnosno 108. Pristupajući ovim pravilnicima, Zajednica se obvezala prihvatiti ih kao alternative zakonodavstvu Zajednice, u skladu s člancima 2. i 3. Izmijenjenog sporazuma iz 1958. godine. Međutim, kako bi se ovi pravilnici primijenili na obaveznoj osnovi, treba u tu svrhu predvidjeti odredbu u pravu Zajednice na temelju članka 4. stavka 4. Odluke 97/836/EZ.
(3)
U pogledu ograničenog područja primjene potrebne regulatorne mjere, nije primjereno propisati obaveznu primjenu oba pravilnika donošenjem direktive kako je predviđeno u odlukama 2001/507/EZ i 2001/509/EZ.
(4)
Odluke 2001/507/EZ i 2001/509/EZ trebalo bi stoga izmijeniti,
ODLUČILO JE:
Članak 1.
Odluka 2001/507/EZ mijenja se kako slijedi:
1.
Jedini članak zamjenjuje se sljedećim:
„Jedini članak
Europska zajednica pristupa Pravilniku 109. Gospodarske komisije Ujedinjenih naroda za Europu o homologaciji proizvodnje obnovljenih guma za gospodarska vozila i njihove prikolice.
Od 13. rujna 2006. godine odredbe Pravilnika 109. iz Priloga primjenjuju se kao obvezan uvjet za stavljanje na tržište u Zajednici obnovljenih guma koje su obuhvaćene područjem primjene tog Pravilnika.”
2.
Tekst Pravilnika UN/ECE-a 109. priložen Odluci 2001/507//EZ zamjenjuje se tekstom iz Priloga I. ovoj Odluci.
Članak 2.
Odluka 2001/509/EZ mijenja se kako slijedi:
1.
Jedini članak zamjenjuje se sljedećim:
„Jedini članak
Europska zajednica pristupa Pravilniku 108. Gospodarske komisije Ujedinjenih naroda za Europu o homologaciji proizvodnje obnovljenih guma za osobna vozila i njihove prikolice.
Od 13. rujna 2006. godine odredbe Pravilnika 108. iz Priloga primjenjuju se kao obvezan uvjet za stavljanje na tržište u Zajednici obnovljenih guma koje su obuhvaćene područjem primjene tog Pravilnika.”
2.
Tekst Pravilnika UN/ECE-a 108. priložen Odluci 2001/509//EZ zamjenjuje se tekstom iz Priloga II. ovoj Odluci.
Sastavljeno u Bruxellesu 13. ožujka 2006.

Labels: 13
7
1
8